b'\n_START_ARTICLE_\nJohn McFarland\n_START_SECTION_\nJunioriura\n_START_PARAGRAPH_\nMcFarland pelasi kaudella GTHL-junioriliigan Toronto Jr. Canadiensissa, jonka kapteenina h\xc3\xa4n toimi. H\xc3\xa4n voitti koko liigan maalip\xc3\xb6rssin ja sijoittui pistep\xc3\xb6rssiss\xc3\xa4 toiseksi joukkuetoverinsa Tyler Toffolin j\xc3\xa4lkeen tehty\xc3\xa4\xc3\xa4n 76 runkosarjaottelussa hurjat tehot 96+69=165. McFarland voitti my\xc3\xb6s OHL Cupin maalip\xc3\xb6rssin ja jakoi pistep\xc3\xb6rssin voiton Toronto Nationalsin Tyler Seguinin kanssa tehoilla 8+7=15. Canadiens voitti turnauksen ja McFarland valittiin sen arvokkaimmaksi pelaajaksi._NEWLINE_Sudbury Wolves varasi McFarlandin koko OHL:n varaustilaisuuden ensimm\xc3\xa4isen\xc3\xa4 pelaajana kes\xc3\xa4ll\xc3\xa4 2008 ja h\xc3\xa4net palkittiin n\xc3\xa4in ollen Jack Ferguson Awardilla. McFarland siirtyi joukkueeseen kaudeksi 2008\xe2\x80\x932009. H\xc3\xa4nen tulokaskautensa toi 58 runkosarjaottelussa tehot 21+31=52 ja kuudessa playoff-ottelussa tehot 1+3=4. McFarland jakoi runkosarjassa Wolvesin sis\xc3\xa4isen maalip\xc3\xb6rssin kolmanneksi paras maalintekij\xc3\xa4 John Kurtzin kanssa ja sijoittui sis\xc3\xa4isess\xc3\xa4 pistep\xc3\xb6rssiss\xc3\xa4 nelj\xc3\xa4nneksi. H\xc3\xa4net valittiin OHL:n lokakuun 2008 kuukauden tulokaspelaajaksi. Kaudella 2009\xe2\x80\x932010 McFarland oli Wolvesin toiseksi paras pistemies Eric O\xe2\x80\x99Dellin j\xc3\xa4lkeen tehoilla 20+30=50. Pudotuspeleiss\xc3\xa4 h\xc3\xa4n oli joukkueen paras maalintkeij\xc3\xa4 tehty\xc3\xa4\xc3\xa4n nelj\xc3\xa4ss\xc3\xa4 nelj\xc3\xa4nnesv\xc3\xa4lier\xc3\xa4ottelussa kolme maalia. McFarland pelasi kauden aikana my\xc3\xb6s CHL Top Prospects Gamessa._NEWLINE_Florida Panthers varasi McFarlandin toisella kierroksella 33. pelaajana NHL:n varaustilaisuudessa 2010. Kaudella 2010\xe2\x80\x932011 h\xc3\xa4n nousi Wolvesin kapteenistoon. Joulukuussa 2010 joukkue kuitenkin kauppasi McFarlandin, Ben Chiarotin ja kes\xc3\xa4n 2011 kolmannen kierroksen varausvuoron Saginaw Spiritiin vaihdossa Michael Sgarbossaan, Alex Racinoon, Frank Schumacheriin ja kes\xc3\xa4n 2011 nelj\xc3\xa4nnen kierroksen varausvuoroon._NEWLINE_Huhtikuussa 2011 McFarland teki kolmivuotisen tulokassopimuksen Florida Panthersin kanssa. H\xc3\xa4n siirtyi kaudeksi 2011\xe2\x80\x932012 viel\xc3\xa4 OHL:\xc3\xa4\xc3\xa4n. Tammikuussa 2012 Saginaw Spirit kauppasi h\xc3\xa4net Ottawa 67\xe2\x80\x99siin vaihdossa David Perkliniin ja kes\xc3\xa4n 2014 nelj\xc3\xa4nnen kierroksen varausvuoroon. McFarlandin kausi p\xc3\xa4\xc3\xa4ttyi kuitenkin helmikuussa leikkaushoitoa vaatineen olkap\xc3\xa4\xc3\xa4vamman vuoksi.\n_START_SECTION_\nAmmattilaisura\n_START_PARAGRAPH_\nKaudeksi 2012\xe2\x80\x932013 McFarland siirtyi Florida Panthersin organisaatioon. H\xc3\xa4n pelasi suurimman osan runkosarjastaan AHL-joukkue San Antonio Rampagessa, jossa tulokaskausi toi 43 ottelussa tehot 5+9=14. McFarland pelasi ison osan kaudestaan my\xc3\xb6s ECHL-joukkue Cincinnati Cyclonesissa, joita h\xc3\xa4n vahvisti pudotuspeleiss\xc3\xa4. Kaudella 2013\xe2\x80\x932014 McFarland teki AHL:n runkosarjassa 45 ottelussa 24 tehopistett\xc3\xa4. H\xc3\xa4n pelasi ison osan kaudestaan my\xc3\xb6s Cyclonesissa. Kauden 2014\xe2\x80\x932015 McFarland pelasi kokonaan Rampagessa. Hein\xc3\xa4kuussa 2015 h\xc3\xa4n teki vuoden mittaisen ja kaksisuuntaisen jatkosopimuksen Panthersin kanssa._NEWLINE_McFarland pelasi kauden 2015\xe2\x80\x932016 suurimmaksi osaksi Panthersin uudessa farmijoukkueessa, Portland Piratesissa. H\xc3\xa4n debytoi kauden aikana my\xc3\xb6s Panthersin NHL-joukkueessa, jossa McFarland pelasi kolme runkosarjaottelua ilman tehopisteit\xc3\xa4. H\xc3\xa4n teki NHL-debyyttins\xc3\xa4 13. helmikuuta 2016 Nashville Predatorsia vastaan. McFarland sai ottelussa j\xc3\xa4\xc3\xa4aikaa 8.41 minuuttia._NEWLINE_Kaudeksi 2016\xe2\x80\x932017 McFarland siirtyi vuoden mittaisella sopimuksella SM-liigajoukkue Saimaan Palloon. H\xc3\xa4n jakoi Mestarien liigassa joukkueen sis\xc3\xa4isen maalip\xc3\xb6rssin voiton Eetu Kosken kanssa viidell\xc3\xa4 osumallaan, mutta SM-liigassa McFarland onnistui tekem\xc3\xa4\xc3\xa4n 21 runkosarjaottelussa vain tehot 3+6=9. H\xc3\xa4nen kauttaan haittasi my\xc3\xb6s loukkaantumiset ja lopulta sek\xc3\xa4 McFarland ett\xc3\xa4 SaiPa olivat tyytym\xc3\xa4tt\xc3\xb6mi\xc3\xa4 h\xc3\xa4nen roolitukseensa. Joulukuussa 2016 McFarlandin sopimus joukkueen kanssa purettiin. H\xc3\xa4n ei pelannut loppukaudella en\xc3\xa4\xc3\xa4 miss\xc3\xa4\xc3\xa4n. Kaudeksi 2017\xe2\x80\x932018 McFarland siirtyi vuoden mittaisella sopimuksella Sveitsin toiseksi korkeimmalle sarjatasolle Swiss Leaguen HC La Chaux-de-Fondsiin. H\xc3\xa4n pelasi syyskuussa 2017 tulleen k\xc3\xa4sivamman vuoksi kauden aikana kuitenkin vain 11 runkosarja- ja yhden Sveitsin Cupin ottelun._NEWLINE_Elokuussa 2018 McFarland teki vuoden mittaisen AHL-sopimuksen Bakersfield Condorsin kanssa. H\xc3\xa4n osallistui samana syksyn\xc3\xa4 my\xc3\xb6s Edmonton Oilersin harjoitusleirille. McFarland pelasi kaudella 2018\xe2\x80\x932019 yhdeks\xc3\xa4n AHL-ottelua sek\xc3\xa4 kymmenen ottelua ECHL-joukkue Wichita Thunderissa, kunnes helmikuussa 2019 h\xc3\xa4n ilmoitti lopettavansa pelaajauransa.\n_START_SECTION_\nMuuta\n_START_PARAGRAPH_\nMcFarlandin isoveli Paul on entinen yliopistokiekkoilija, joka toimii nyky\xc3\xa4\xc3\xa4n Florida Panthersin NHL-joukkueen apuvalmentajana.'